ซื้อบล.ยูไนเต็ดพันล.
&#8216;ประพล มิลินทจินดา&#8217;นำทีมเทก100%&#8216;กอบเกียรติ&#8217;ซีอีโอคืนสังเวียนตลาดทุน
1 พ.ค. 2556

‘ประพล มิลินทจินดา’นำทีมเทก100%‘กอบเกียรติ’ซีอีโอคืนสังเวียนตลาดทุน
“ประพล มิลินทจินดา” นำทีมซื้อ บล.ยูไนเต็ด ทุ่มพันล้านซื้อหุ้น 93% ดึง “กอบเกียรติ” นั่งซีอีโอ
นายชัยพัชร์ นาคมณฑนาคุ้ม กรรมการผู้จัดการ บริษัทหลักทรัพย์ (บล.) ยูไนเต็ด (US) เปิดเผยว่า บล.ยูโอบี เคย์เฮียน (ประเทศไทย) หรือ UOBKH ซึ่งเป็นผู้ถือหุ้นใหญ่จำนวน 157.79 ล้านหุ้น หรือ 93.47% ได้ทำสัญญาซื้อขายหุ้นกับนายประพล มิลินทจินดา และกลุ่ม ส่งผลให้นายประพลกลายเป็นผู้ถือหุ้นรายใหญ่ของ US และมีหน้าที่ต้องทำคำเสนอซื้อหุ้นทั้งหมด และจะทำรายการซื้อขายหุ้นรายใหญ่ (บิ๊กล็อต) ผ่านตลาดหลักทรัพย์แห่งประเทศไทยวันที่ 2 พ.ค.นี้
แหล่งข่าวเปิดเผยว่า ราคาซื้อขายหุ้น US ครั้งนี้ ตกหุ้นละ 5.90 บาท กลุ่มนายประพลจะใช้เงินราว 1,010 ล้านบาท ซื้อหุ้นทั้งหมด 100% ของหุ้นชำระแล้วทั้งหมด ขณะที่ราคาบนกระดานปรับตัวขึ้นแรงตั้งแต่สัปดาห์ที่ผ่านมา จาก 11.50 บาท ก่อนขอแขวน SP ที่ 19.20 บาท
สำหรับนายประพล จะเป็นผู้นำในการถือหุ้นใหญ่ US สัดส่วน 25% ขณะที่กลุ่มผู้ถือหุ้นอื่นๆ อีกกว่า 30 ราย ถือหุ้นคนละไม่มาก โดยมีนายกอบเกียรติ บุญธีรวร อดีตผู้บริหาร บล.เอเซีย พลัส บล.แมคควอรี่ ก่อนจะมาทำธุรกิจส่วนตัว รวมถือหุ้นด้วย และดำรงตำแหน่งประธานเจ้าหน้าที่บริหาร (CEO)
ปัจจุบัน บล.ยูไนเต็ด มีใบอนุญาตประกอบธุรกิจหลักทรัพย์ครบทั้ง 5 ใบ และยังมีคุณสมบัติการเป็นบริษัทจดทะเบียน (บจ.) ในตลาดหลักทรัพย์ฯ ทั้งหมด กลุ่มผู้ถือหุ้นใหม่จะได้ไป ส่วนสถานะการเป็นสมาชิกตลาดหลักทรัพย์ (โบรกเกอร์ซีท)ยูโอบี เคย์เฮียน ไม่ได้ขายให้
“ราคาที่กลุ่มนายประพลซื้อ US ไม่ได้รวมโบรกเกอร์ซีท ขณะนี้จึงเป็นนายหน้าซื้อขายหุ้นไม่ได้ นอกจากเป็นซับโบรกเกอร์” แหล่งข่าวเปิดเผย
สำหรับพอร์ตลูกค้าหลักทรัพย์ US นั้น ถูกโอนออกไปให้กับ บล.ยูโอบี เคย์เฮียน ทั้งหมดหลังจากถูกซื้อพอร์ตลูกค้าไปเมื่อกว่า 2 ปีที่ผ่านมา คงเหลือไว้เพียงสถานะการเป็น บจ. และใบอนุญาตทั้ง 5 ใบ
แหล่งข่าวจากกลุ่มผู้ซื้อ US เปิดเผยว่า นายกอบเกียรติมีฐานลูกค้าอยู่แล้ว แม้ว่าที่ผ่านมาจะออกไปประกอบธุรกิจส่วนตัวในแคปปิตอลลิ้งค์ ก็ยังอยู่ในตลาดทุน
นายประพลเคยเป็นเลขาธิการรัฐมนตรีว่าการกระทรวงพาณิชย์ สมัยที่นางพรทิวา นาคาศัย จากพรรคภูมิใจไทยของนายเนวิน ชิดชอบ เป็น รมว.พาณิชย์ เมื่อ 2 ปีก่อน และนายประพลเป็นที่ปรึกษาคณะกรรมการบริษัท ทรีซิกตี้ไฟว์ (TSF)